ΗΜΜΥ - 23 Αναγνώριση και επιβράβευση της Αριστείας

Page / - last modified by admin on 2022/01/28 17:33

23 Αναγνώριση και επιβράβευση της Αριστείας

last modified by admin

on 2022/01/28 17:33

Table of Contents

Από το ακαδημαϊκό έτος 2019-2020 το Ίδρυμα Κρατικών Υποτροφιών (ΙΚΥ) χορηγεί ετήσιο «Βραβείο Αριστείας» στους πρωτεύσαντες πτυχιούχους των Τμημάτων των ΑΕΙ της χώρας (ΦΕΚ 5716/24.12.2020, τ. Β΄).

Οι προϋποθέσεις και η διαδικασία χορήγησης των ετήσιων «Βραβείων Αριστείας» από το Ι.Κ.Υ. , με σκοπό την επιβράβευση των πτυχιούχων, οι οποίοι αρίστευσαν κατά τη διάρκεια των σπουδών τους, καθορίζονται ως εξής:

Το βραβείο συνίσταται: (α) σε τιμητικό δίπλωμα σε πάπυρο, το οποίο υπογράφεται από τον Υπουργό Παιδείας και Θρησκευμάτων και τον Πρόεδρο του Διοικητικού Συμβουλίου του Ι.Κ.Υ. και φέρει τη σφραγίδα αμφοτέρων και (β) στο ποσό χιλίων ευρώ (1.000 €), το οποίο καταβάλλεται εφάπαξ από το Ι.Κ.Υ.

Το βραβείο απονέμεται στον πρώτο σε βαθμολογία πτυχιούχο εκάστου Τμήματος Τριτοβάθμιας Εκπαίδευσης, μεταξύ αυτών οι οποίοι δεν υπερέβησαν τον ελάχιστο αριθμό των αναγκαίων για την απονομή του τίτλου σπουδών εξαμήνων.

Μετά από έγγραφο του Ι.Κ.Υ. και σε ημερομηνία η οποία ορίζεται από αυτό, αποστέλλονται από τους Προέδρους των Τμημάτων των Σχολών των Ιδρυμάτων ή από τη Γραμματεία της Πρυτανείας εκάστου Ιδρύματος τα απαιτούμενα δικαιολογητικά όπως ορίζονται στο ΦΕΚ 5716/24.12.2020, τ. Β΄.

Παράλληλα, το Τμήμα ΗΜΜΥ διαθέτει μηχανισμούς επιβράβευσης της ακαδημαϊκής αριστείας των φοιτητών μέσω της ετήσιας βράβευσης των αριστούχων κάθε έτους. Πιο συγκεκριμένα, κατά τη διάρκεια της εκδήλωσης υποδοχής των πρωτοετών του Τμήματος ΗΜΜΥ βραβεύονται:

Οι αριστούχοι φοιτητές κάθε έτους (ένας ανά έτος), οι οποίοι ολοκλήρωσαν επιτυχώς όλα τα μαθήματα του έτους τους (μέχρι και την εξεταστική του Σεπτεμβρίου) συγκεντρώνοντας τον υψηλότερο μέσο όρο βαθμολογίας

Οι Διπλωματικές Εργασίες οι οποίες βαθμολογήθηκαν με «Άριστα» και έχουν οδηγήσει σε δημοσίευση των αποτελεσμάτων τους σε ερευνητικό συνέδριο

Οι φοιτητικές ομάδες του Τμήματος οι οποίες διακρίθηκαν σε εθνικούς/ευρωπαϊκούς και διεθνείς διαγωνισμούς

Κατά τη διάρκεια της τελετής, στους αριστεύσαντες φοιτητές/φοιτήτριες:

Απονέμεται αναμνηστικό δίπλωμα

Δίνονται αναμνηστικά δώρα

Παρέχεται η δυνατότητα συμμετοχής (εκτός συναγωνισμού) στην Ακαδημία Δικτύωσης Cisco η οποία κάθε χρόνο παρέχει σε είκοσι φοιτητές του Τμήματος ΗΜΜΥ δωρεάν το πρόγραμμα CCNA (Cisco Certified Network Associate).

Οι απόφοιτοι του Τμήματος είναι ένας από τους βασικούς πυλώνες διασύνδεσης του Τμήματος με την κοινωνία και την αγορά εργασίας.

Το Τμήμα ΗΜΜΥ επιβραβεύει επίσης την ακαδημαϊκή Αριστεία στη Διδασκαλία του διδακτικού προσωπικού του Τμήματος (συμπεριλαμβάνονται τα μέλη ΔΕΠ, ΕΔΙΠ, ΕΤΕΠ και το έκτακτο εκπαιδευτικό προσωπικό) μέσω μίας ετήσιας βράβευσης. Πιο συγκεκριμένα, κατά τη διάρκεια της εκδήλωσης υποδοχής των πρωτοετών του Τμήματος ΗΜΜΥ βραβεύονται εκείνα τα μέλη του διδακτικού προσωπικού του τμήματος που αναδείχθηκαν από τους ίδιους τους φοιτητές, ως εξαίρετοι διδάσκαλοι.
Η έννοια της εξαίρετης διδασκαλίας δεν εξαντλείται μόνο στην ικανότητα σαφούς, κατανοητής και ενδιαφέρουσας διδασκαλίας κατά τις διαλέξεις. Περιλαμβάνει όλες εκείνες τις δραστηριότητες που ανοίγουν επιστημονικούς δρόμους στον φοιτητή, τον εμπνέουν και τον καθοδηγούν.
Η βαθμολογία βασίζεται στις αξιολογήσεις που κάνουν οι φοιτητές στο τέλος κάθε εξαμήνου με χρήση ειδικού ερωτηματολογίου, μόνο για τα μαθήματα που είχαν δηλώσει και παρακολούθησαν.